khistorydata/jeongjo-sjw-relations huggingface dataset:
정조 11년 · 목
具翼善冠白袍。乘輿出協陽門。至肅章門降輿乘座。領議政金致仁啓言。殿座已久。而金吾堂上鄭昌順。未及來待。事殊未安。請罷職。從之。又啓言。當此親鞫之時。左捕將李漢昌。方在臺啓中。不敢入來云。請今姑許遞。從之。命捕將及知義禁。口傳差出。以李柱國爲左邊捕盜大將。鄭好仁爲知義禁。○敎曰。聞卿來到城外。此時豈可不卽入來參鞫。急於敦召。未暇多語。卽爲造朝事。遣承旨傳諭于右議政。仍與偕入。○承旨沈豐之啓言。今日注書。有簡通于大臣。而大有做錯之事云。當該注書。所當重勘。而本院請推之外。無他可施之罰。何以爲之乎。敎以。爲先汰去。令該府拿問處之。事過後捧傳旨。○問匡運。汝昨旣承款。本事今無更問。而此等凶論。決非汝之主張。必有指嗾之人及凶論得聞之處。直告可也。供。矣身如或聽人指嗾。聞人言論。則嚴訊之下。豈不直告。而善復逆節。心常憤痛。故欲爲上疏矣。問。汝居鄕曲。善復逆節。何以詳知乎。供。見翻謄 諺敎及官家下帖。故知之矣。問。汝聞韓采赤族之言。旋卽中止。則汝亦知爲凶疏故也。大逆不道。遲晚可也。供。矣身當遲晚矣。刑匡運一次承款。○問韓采。汝旣爲匡運之至親。則匡運凶疏。雖不勸成。匡運之與誰相議。萬無不知之理。示議疏草之前。必有酬酢之事。直告可也。供。凶疏相議之人。果問於匡運。則匡運曰。此等事。豈可與人相議云。指嗾之誰某。實不聞知。而矣身文字。稍勝於渠。故以疏草來示矣。問。匡運之文。不能自爲此疏乎。供。匡運疏草。間多不成文理處。似此疏草。亦足自爲矣。問。匡運疏中四字凶言外。又有何等說話乎。供。匡運疏中。有立承大統四字。請出科題之說矣。問。如此凶言。汝旣見之。其凶謀屬於何人乎。供。匡運以爲無論誰某。豈無宗班中人乎。更無指的處矣。問。立承之意。異於昨日所告定字旨意。其所遣辭脈絡何如。而上下相接乎。供。匡運言私家繼後之後。若有已出。則亦有以次子施行之例云矣。又言昨年五九月以後。國勢危急。此等大事。不可不廣詢。故欲以立承大統。請出今番科題矣。○問。匡運。汝之凶疏末端四字科題云云。韓采已納招。汝果有此凶言乎。供。四字卽立承大統也。今番科題主意。當以此爲第一緊語矣。問。汝疏末端四字。視昨日所供凶言。尤極陰慘。此疏一上。汝亦自知爲劇逆。而猶且冒死爲之者。必有所欲有甚於生者。果聞何人之凶論。亦爲何人之指使乎。供。矣身實有向國之心。而凶疏乃矣身所自辦。實無指使之人矣。○問韓采。匡運以鄕曲之人。甘與逆復爲同情者。豈無指使而然乎。供。矣身到此地頭。若有所知。豈敢不告乎。刑韓采一次後。仍敎曰。匡運凶疏。汝旣不同參。且已投火。則與知情不告有間。而匡運上下段凶言。汝旣目擊。昨日親問時。又吞吐不發。今始直招。以比罪狀。刑問一次。絕島定配。○諸大臣禁堂。請更加訊鞫。夬施當律。敎以。旣知其凶。卽地付火。此與知情不告。似有間焉。豈必如是。斯速擧行。大司憲李★(土+甲)。大司諫金翊休。執義李師濂。司諫鄭益祚。掌令李永穆。持平任希遠吳泰賢。獻納權恢。正言金載翼奏言。凶逆之變。式月斯生。至於今番凶逆而極矣。其凶謀逆節。亘萬古所無。惟彼韓采之目見凶疏。私自投火。不卽發告者。究其情節。萬萬凶狡。知情之律。渠焉得逭。島配之典。失之太寬。請島配罪人韓采。更爲嚴鞫得情。夬施當律。敎以。俄已悉諭矣。○敎曰。匡運旣承款。不過捧結案一事。親鞫撤罷。庭鞫爲之。乘輿入協陽門還內。○庭鞫匡運。匡運結案。父棨。父之父景淳。母韓召史。母之父紘。幷故。父母以胎生於水原荊石面。隨父母長養。入籍居生於龍仁水餘面。行兇節次。以窮凶心腸。目見昨夏以後。國勢之孤危。敢懷顗覦之計。草出凶疏。至有四字凶語罔測之句。或肆發於言語。或傳示於親戚。及夫重臣上變。鞫庭納招之時。乃敢曰。矣身之自上云云。異於復賊之自下謀逆。疏末立承大統之說。旣發於韓采之招。矣身亦以的實書之於疏草中。箇箇輸款。卽此說計。與復賊二字凶圖。一而二。二而一。大逆不道的實遲晚。當日銅雀津越邊。不待時陵遲處死。○義禁府啓言。大逆不道罪人匡運。旣已承服正刑。應坐諸人。令漢城府分付五部及各該道。一一査出。成册牒報後。依律擧行。而籍沒家產。破家瀦澤。降邑號罷守令等事。請令各該司擧行。允之。○該府。以罪人韓采。薪智島定配啓。
정조 11년 · 강
以趙衍德洪義榮爲承旨。前望也。
정조 11년 · 강
召見時原任大臣閣臣諸承旨三司諸臣于誠正閣。
정조 11년 · 강
諭時原任大臣。勿待命。
정조 11년 · 목
政院啓言。議政府錄事來言。領議政金致仁以爲。伏承萬萬非臣子所敢承聆之敎。震剝之極。走伏金吾門外。恭竢鈇銊之誅云。仍納命召。何以爲之乎。又以原任諸大臣胥命啓。敎以。俄筵便一滄桑。到此豈復云云。安心勿待命事。遣史官傳諭于時原任諸大臣。仍傳命召于領議政。右相去就。今方臨筵跂待。斯速知入。
정조 11년 · 강
罷注書金孝䢖職。
정조 11년 · 목
因拿處傳旨敎曰。事體所在。萬萬駭然。不可拿處而止。罷職。
정조 11년 · 강
申諭右議政趙璥。
정조 11년 · 목
承旨李亨元書啓。臣敬奉聖諭。傳諭于東部崇信坊右議政趙璥所住處。則以爲。臣伏聞凶逆又出。至有親臨訊鞫之命。蒼黃登途。來伏城闉之外。卽於此際。乃蒙聖上特遣承宣。諭之以入來參鞫。臣且惶且感。罔知攸措。噫。臣義有所執。身旣告退。恩召之下。末由奉承。席稿俟譴云矣。臣旣承偕來之命。姑爲仍留。敎以。卿何若此。卽爲入來事。偕來承旨更爲傳諭。期於偕入。○李亨元書啓。臣敬奉聖批。更爲傳諭于右議政。則以爲。鞫獄驚心。憂虞溢目。臣於此時。豈敢逡巡。而惟其矢心而自畵者。係是人臣去就之大防。決不可放倒。臣之死不敢聞命者。其亦慽矣。惟願速被譴殛之典云矣。臣旣承偕來之命。姑爲仍留。敎以。卿不聞今日請對大臣諸臣登筵時光景乎。聞此擧。寧或俟駕造朝。須卽入來。以慰予心事。更遣承旨。傳諭。期於偕入。又敎曰。卿何若此。夜漏已深。而尙無動靜。連日擾勞之餘。酬應甚若。卿須體予至意。卽起簉朝。予方秉燭而竢之。偕來承旨。以此意更爲傳諭。大臣如入城。承旨先爲來稟。○李亨元書啓。臣敬奉聖批。更爲傳諭于右議政。則以爲。卽者承宣奉傳批旨。以請對大臣諸臣登筵時光景。責敎截嚴。又以須卽入來。以慰予心。勉諭備至。繼伏聞諸大臣胥命金吾云。(刀削)臣於此惶恐震懍。與諸大臣少無異焉。今方恭竢誅罰之不暇。尤安敢抗顏冒進。重犯無忌憚之罪乎。伏地戰慄。仰請斧銊之誅云矣。臣旣承偕入之命。姑爲仍留。敎以。因卿固執。至今酬應。夜將曉矣。卿何若是困我。予之徹宵待卿卽入侍。承宣之所目擊也。予不多言。卿須勉回初心。卽爲簉朝。聽予面諭事。坐直承旨更爲傳諭。入來與否。卽爲知入。仍與偕入。爾則退去。
정조 11년 · 강
命分養馬有頉守令現告。溯考前例稟處。
정조 11년 · 목
司僕寺啓言。因臺啓。寧邊分養馬有頉。以前官現告委折。待其査報。更爲草記之意。入啓蒙允矣。卽接該府使田文顯牒執。則以爲。分養馬上納時。如有頉。則受來守令當推。自是本邑之謬規故。果以前府使現告云矣。分養馬有無頉。上納守令之擔當。乃是通行之規。本官有故。而兼官成報狀上納。則以兼官爲當該。當該之非受來守令。的然可知。而今此所報。拖引本邑無稽之例。一辭推諉。終歸窘遁。所當論理請勘。而旣有草已言後處分之命。依下敎據實以啓。敎以。旣云本邑謬規爲然。此一按可決。溯考本寺啓目及該曹政案。果以上納時有頉現告。當初受來守令爲當該乎。査實指一稟處。
정조 11년 · 강
命庭試時。伏地罪人李錫梓等。照法嚴勘。
정조 11년 · 목
刑曹啓言。庭試時冒入伏地罪人三人。自禁亂所移送本曹矣。推問其事實。則南原李錫梓山訟事。龍崗宋濟殷爲其兄殺獄事。新昌元啓會爲其父讎之尙未償命事也。事若有冤。則外而營邑。內而京司。呼籲擧狀。何所不可。而乃於親臨試士之日。肆然攔入。敢爲伏地之擧。究厥情狀。極爲無嚴。至於元啓會。以蒙喪之人。變服闖入於闕庭者。尤萬萬痛惡。請幷照法嚴勘。允之。
정조 11년 · 강
義禁府。以罪人趙時偉金甲島安置啓。
정조 11년 · 강
改排孝昌墓魂遊石。
정조 11년 · 목
錦城尉朴明源。戶曹參判具㢞。佐郞金在淳。進詣墓所。改排魂遊石後。立下馬碑。舊石埋于洞口外精潔處。
정조 11년 · 목
藥院請診候。敎曰。昨日卿等請對時筵敎。卿等思之。想必尙今駭★(忄+雙)。此是予千不獲已。萬不獲已而發也。自此予庶可安心。而又以端揆去就。通宵酬應。今已日高數竿。迄不得解衣暫憩。入侍承旨無不疲倒。傳敎承旨矇醉若不省。此何貌樣。端揆事。豈不慨然乎。如卿等在僚寀之間。何不勸出。況卿職在保護。特命以卿于往宣偕來。意在於使卿勸出。予於元朝以後。尙不得一日休息。卿等之所知。而此時又以此事酬應。目下雖無形現之症。積瘁能不致疾乎。卿等不必入侍矣。○前承旨李亨元書啓略曰。臣敬奉聖諭。更爲傳諭于右議政趙璥處。則以爲。臣雖至愚。豈不知虛佇之聖意。而連日訊囚之餘。仰煩酬應。此又臣罪。上下相持。徒損國體。實欲溘然而無知也。從當收拾精神。更以文字。仰請嚴譴云矣。○承旨洪義榮書啓略曰。臣敬奉聖批。往諭于右議政趙璥所住處。則以爲。臣愚迷冥頑。不能知變。近侍相守。已經一宵。恩諭荐下。亦至五次。臣非木石。苟有一分變動之勢。則豈敢一直逋慢。上孤聖恩。下蔑臣分。至此之極耶。因一賤臣之迷滞不通。致煩聖上徹宵之酬應。臣亦自知其死有餘罪。鞫獄已徹。固當卽日發行。歸死故山。而賤疾越添。末卽發向。尤爲㦖蹙。噫。今臣事勢。只有得請與得罪兩條路而已。惟願亟賜嚴譴云。臣旣承偕入之命。姑爲仍留矣。敎以。不在多言。卽爲入來。聽予面諭事。左承旨傳諭。造朝與否知來。又下別諭曰。曉燭略締數行語。特遣在直承旨往宣。惟冀卿之翻然造朝。以副予如渴之望。而今則自夜而曉。自曉而朝矣。目未交睫。神不會舍。卿何困予。一至於此。予方整衣而待之。卿須思之。以卿之故。許多日憊憊之餘。不寢不休。又如是酬應。不審卿心安乎否乎。況昨筵。向大臣有云云。卿在三事之地。理當疾入慰予。卿之一味退處。無意出膺。及見附奏之辭。反以卽日發行。復歸故山爲說。此何說也。噫。大臣身佩安危。義兼保護。藉令卿爰居於鄕閭。此時入洛。不俟終朝。矧今來寓於東郊外牛鳴之地。不費一策之勞。欲遂初服之志。卿今日之擧。得無愧於古大臣國耳公耳之義乎。卿不見俄下藥院之批乎。此非出於恐動督迫。卽實際說話。予頗以筋力自恃。而如是積瘁。能不致疾乎。到此分義姑捨是。卿亦必有這箇人情之所油然。予不多誥。卿須審其出處之際。毋事更聒。仍敎曰。別諭書下。都承旨往宣以來。○政院啓言。議政府錄事來言。右議政趙璥以爲。臣伏見下藥院批旨。萬萬震懍。求死不得。不敢偃處城外。今方走伏州獄。恭俟鈇鉞之誅云矣。敎以。俄批。意在邀卿進身。而卿及遠尋州獄。卿之事豈不慨然。安心勿待命。卽爲上來事。更遣承旨傳諭。仍與偕來。仍命同副進去。因承旨洪義榮仍爲隨往啓。敎以。他承旨偕來進去。爾則卽爲退去。○都承旨沈豐之書啓略曰。臣敬奉聖諭。馳往于右議政趙璥所住處。則已爲發行。故臣追及鍾巖里。傳宣聖諭則以爲。伏見藥院批旨。萬萬震懍。萬萬★(山/明)迫。直欲卽地滅死。而不可得也。今方走伏州獄。行未數里。忽伏承知申。傳宣別諭。噫。以臣之故。仰煩徹曉之酬應。以致丙枕之靡安。臣罪至此。自知其萬殞猶輕。而至於積瘁致疾之敎。爲人臣而聞此敎。惟願遄伏常刑云矣。敎以。卿無可去之義。予有必致之意。無益之擧。徒勞而已。聞卿待命之報。促命承宣。馳驛往諭。而卿行已發。追至鍾巖。只受數行書啓復命。卿何若凂至此。卿若曰。言不見用。爲可去之義云爾。則卿於新卜以後。一未登筵。見用與不見用。初無可論。徑尋鄕路。已極過當。又何爲而轉向州獄乎。固必二字。本非好箇題目。聖人垂戒。炳如丹靑。在匹夫。猶且不可爲。卿大官也。具僚所仰止。似此逕庭變常之事。適足爲見輕之端。此予所以重爲卿惜之者。卿須安心勿待命。卽日復路入城事。亞卿傳諭。與之偕來。院批中數句。方欲抹下。以開進身之路。此意亦爲傳諭。仍命偕來亞卿。工曹參判進去。(刀削)
정조 11년 · 강
以黃昇源金魯永爲承旨。前望也。
정조 11년 · 강
命抄啓文臣加抄。
정조 11년 · 목
敎曰。抄啓文臣當朔親試。明日爲之。加抄有命。今日抄啓事。言于政府。又敎曰。抄啓文臣。罷散人幷敍用。○議政府。以講製文臣柳畊尹永僖尹光顏李羲觀申漵加抄啓。○敎曰。近來頻設泮儒應製。此非科試。專出勸奬之意。及其捧券。非居齋則泮村留接之人。此亦卿宰之爲父兄者。不能敎飭之致。自年少時。覘利害如此。此事業欲一番提飭。而未果。今因抄啓課製事思之。又因鄕儒之姑未下鄕。纔已書下御題。此後無敢如前之爲事。令大司成申飭。俾有實效。
정조 11년 · 강
行晝講于煕政堂。仍行抄啓文臣親試。知事李在簡。特進官李崇祜。承旨黃昇源。玉堂韓晚裕嚴思憲。假注書李德鉉。兼春秋承膺祚李宗烈。宗臣安昌君燝。武臣白東俊。親試試官吳載純李秉模徐鼎修徐龍輔李崑秀尹行任。
정조 11년 · 목
講中庸。○試官率應製文臣。入庭行禮訖。以唐宰相姚崇。謝於奏事之日。諭以朕任元之以庶政大事。當奏聞共議。卽郞吏卑秩。何乃一一煩朕耶爲表題。副修撰洪義浩。副司果鄭晚錫。兵曹正郞韓商新。承文副正字尹光顏三上。以吹面不寒。楊柳風爲律賦題。以甲丙丁三選爲命韻比較。洪義浩三上居首。仍以親試表題比較賦題無命韻。命居齋泮儒應製。表三下幼學李錫圭。賦二上幼學洪時濟。各賜大典通編一件。紙三券。筆十枝。墨五笏。表三上進士嚴耆。賦二中尹愼以下。各賜八子百選。紙筆墨有差。
정조 11년 · 강
大司憲李★(土+甲)上疏。賜批。
정조 11년 · 목
疏略曰。臣猥隨諸臣之後。擬陳沫血之請。旣傳之啓。幷令還給。詣臺之臣。又使速退。似此擧措。前所未聞。此莫非臣忝居風憲之長。言不足見重。貽累聖德。乃至於此。惟願亟降威罰。以警具僚焉。當初匡賊之來言於重臣也。固當登時拘置。以防遁逃。仍卽上變。而反致任他。逮捕之間。拖過數日。論以獄體。萬萬疏忽。臣謂判義禁金鍾正。亟施譴削之典宜矣。批以。判金吾事。失在忙錯。使卿當之。無怪爲然。而一番勘過。在所不已。依施。
정조 11년 · 강
知義禁李在簡。以應避陳疏。賜批許遞。
정조 11년 · 강
司諫鄭益祚上疏。賜批。
정조 11년 · 목
疏略曰。自丙申十餘年之間。世變層生。亂逆相續。此其故何哉。向在國榮德相輩之綢繆謀議。潛圖國脈也。殿下若明正典刑。痛祛根柢。則必無今日之事。而一轉而爲亘萬古所無之夏賊。再轉而爲瑮福。三轉而爲復宇。以至日昨匡賊之變。而㴞天之禍。射日之凶。將不知至於何境。逆復雖已伏法。逆宇尙在地上。殿下每以院相爲敎。而一時院相。本無功勞之可記。況其負犯。實浮堅賊之父。則殿下何爲而力沮前後之論。而經爲此法外之擧乎。至於夏秋喪變。臣不欲泚筆。慽我殿下之心。而事端旣發。國言喧騰。則亦安得默然而已乎。前後章疏。每以疑無指的爲敎。而乳道之徑斷。峻劑之妄投。苟非庚戌順貞輩手段。必無此理。殿下何惜乎一番究問。而尙貸此兩賊耶。嗚呼。當壬寅誕聖之初。擧國含生。莫不蹈舞。而惟彼時偉。敢懷他腸。不曰邦慶。而顯示不悅之色。則其心所在。路人所知。至於定號太早之說。尤萬萬凶悖。日前大臣筵奏。旣已詳陳。畢竟勘律。止於島配。如此罪狀之已露者。猶且姑貸。則當律之施。更待何時。亦宜俯從臺啓。以慰臣子之憤焉。且夫五月罔極之日。普切冤號。而惟彼李謙彬。闖呈一疏。略無哀痛慘怛之意。始之曰修短係天。終之曰無所歸咎。是何言也。挽近以來。人心陷溺。義理晦塞。世固有別心腸他議論。而渠以諫長。敢以此等語。登諸章奏於聲討方嚴之日者。此豈人臣所忍爲哉。顧今 慈敎誕宣。臣民之痛一倍。而嶠南雄府。忽歸此人。伊時臺閣之請削。章甫之聲討。可見一世之公議。而渠乃揚揚冒赴。物情轉激。莫不駭憤。臣謂安東府使李謙彬。亟施刊版之典。斷不可已也。抑臣別有尾陳焉。日前諸臣之求對。出於爲 宗社之計。而文陛纔登。辭敎非常。大臣以下。抆血相視。擧有卽地滅死之心。堯舜之世。何嘗有如此辭敎乎。伏願亟賜反汗之命焉。且伏念三司合啓。體段甚重。而幷命還給。迫令退去。不意聖明。有此過中之擧也。亦望卽令還入。仍賜一字之批焉。批以。幷勿煩。李謙彬事。謂之率口說去。自不免妄發之歸則可也。何必如是深論乎。大臣入侍時筵敎反汗事。朕舌莫捫。言不可復。臺批事。司謁誤傳之致。原啓批。幷以不允。頒布。三司合辭中末端事。取原啓付丙。以此知悉。
정조 11년 · 강
修撰沈樂洙上疏。賜批。
정조 11년 · 목
疏略曰。我聖上至仁盛德制治之要。在於闡明義理。鎭安朝象。而十年之間。畢竟所就。乃使上相元戎。 (刀削)而圖亂難言之變怪。不測之凶謀。又在於一國臣民延頸願死之地。苟非我 聖母。炳幾燭微。誕宣一札。扶 社稷於將顚。則危亡之禍。直在朝夕。今夫極變凶禍。王法之所宜必究。人心之所宜深創。而誅一二賊。猶復晏暇。復謙譎於附勢。把握重兵。而甘作賊瑮之內應。喆宇巧於占世。盤據朝廷。欲爲凶徒之後計。陰主凶謀。潛挑禍祟。激以凶論。煽以亂言。左右旁伺。前後交締者。豈無窩窟之主。而忙忙撤鞫。汲汲決囚。惟恐眞贓之或出於賊口。徒使人心漸撓。賊謀益急。 慈聖諺敎。明示症情之疑怪。而猶夫端緖之未露。窮覈之無日。侍藥之醫。阿保之媪。必有究問之道。終靳擧國同聲之請。(刀削)大獄乍撤。而又有匡運之凶變。參究其情。必非自爲。窮天逆節。自尙魯啓禧而始。繼有翬晚之凶謀。至龜柱始成窩窟。陽托攻斥權臣之論。暗售危逼貳極之計。厚謙。常有藉於其母。麟漢。欲目貳於其兄。致讓述海。潛附龜柱。紹介締結。苟非 先大王盛德。我 聖母陰功。則 宗國洪基。思之凛然。範吉肆挾匕之計。量翼有稱兵之謀。逆襸是龜柱之擁戴。而啓能反主其謀。若淵卽麟漢之比附。而量海反許其忠。亂本略鋤。朝象稍安。而國榮之凶謀又出矣。(刀削)德相之凶疏上。而人心波盪。惟殿下不殺之武。遂使榮純屛黜。則依附之徒。藉德相而生心。湖海之獄連年。遂致澤白詬罵之變。仍有京邦嘯聚之謀。只從現發。赫加天討。而夏賊之變。又出於春官封册之隔日。徒黨未覈。而揆明之獄。仍復漫漶。而是年冬逆瑮之名。喧藉人口。果有明春之獄。招連賊夏。了不鉤覈。排布和應。不止於福洋。而果有將兵元戎之陰爲內應。則昨冬謀變。又豈止復謙喆宇而已哉。數十年來。諸賊之煽動亂言潛圖國本。如貫一繩。甚至於趙時偉事。而人心之陷溺。亂言之橫肆。又何爲而至此也。  宗國之慶。匝域歡欣。而時偉則樣臂公座。顯言不滿。此言一聞。不卽窮覈。是無國也。公座參聽。必有其人。此不可斷之以行語。而究其負犯。不但在於喆宇之所擬議而已。則殿下又何斳而尙此因循耶。或寵渥深降於反側。恩諭偏覆於罪孼。有如明謙之必知其凶。而慰諭前席者。徒長其侮慢。則臣實痛之。惟願殿下。三司之請。一皆夬施。凡其瑮復兩獄干連。未及究覈者。皆令王府。一一按鞫。迅掃夬除。逆醫乳媪。先爲鞫問。究竟其本。以復深讎焉。批以。勿煩。
정조 11년 · 목
疏略曰。今番逆變。尙何忍言。敢襲逆復之凶計。擬售滔天之急變。(刀削)此臣所以隨詣諸臣之後。擬陳沫飮之請矣。忱誠未格。辭旨截嚴。有非臣子所堪忍承聆者。伏願繼自今。凡諸辭令之間。克謹克愼。務盡至當之道。毋爲失中之歸焉。至若臺閣體例。所關非細。諸啓已傳而特命還給。臺臣在廳而督使退去。處分乖當。事未前有。莫非如臣無似。不能見重。尙何敢恬然蹲據。不思所以自處之道乎。臣方訟罪不暇。不敢拖及他說。而逆匡之所構疏草。何等至凶。則惟彼采也。目見凶疏。不爲發告。敢自投火。況其同情受嗾。宜無不知之理。而親問之下。終始抵賴。知情之律。渠不敢逭。則今此酌配。疏虞極矣。亟令王府。更加嚴訊。快施當律。批以。亞諫批已言之。
정조 11년 · 강
校理韓晚裕。以母病陳疏徑出。賜例批。
정조 11년 · 강
命該府使田文顯。依臺啓施行。
정조 11년 · 목
司僕寺啓言。溯考本寺啓目及該曹政案。則煕川二匹。以瘐執頉。而不以受來李達觀爲當該。乃以尹璋爲當該。平山光陽。皆以時任爲當該。三邑如此。他皆類推。該府使之推諉前官。已無所據。査問之下。敢因謬例。漫漶爲說。臺啓論列。誠爲得當矣。敎以。然則極爲駭然。依臺啓施行。今日政差代。
정조 11년 · 강
命先詣蔭武。以拿處捧傳旨。
정조 11년 · 목
因初六日動駕時。間道先詣班次徑歸現告。敎以。卿宰及侍從三品以上。以罷職捧傳旨。其餘蔭武。以拿處捧傳旨。武科末仕雜技及文科單付職窠。何足責也。姑勿論。○敎曰。今因其子以注書入侍。故問其委折。始知之。政院之捧。可謂混同。自有所遭。凡於陪班。尙不進參云。今日政禮判望筒勿施。原傳旨中。重臣李命植分揀。○因具膺拿處傳旨。敎以。別例房郞廳。例爲待令於 宮內。勿論。
정조 11년 · 목
工曹參判李宜老。以右議政趙璥仍爲胥命啓。敎以。屢眎敷心之諭。尙無回聽之意。慨慨之極。寧欲無言。到今以予拙訥之辭。雖日宣百言。無望有槪而見孚。今於此批。有難多語。卿須安心勿待命。卽爲復路事。更爲傅諭。期於偕入。○敎曰。昨日藥院批旨。積瘁能不致疾乎七字。抹下。○因偕來承旨金魯永狀啓。敎以。爾則先爲上來。
정조 11년 · 강
命判尹鄭昌順仍任。
정조 11년 · 목
敎曰。在外刑曹參判許遞。與未差之代。前望單子入之。待下批牌招。抄戶方張。監蕫事緊。飭已行。前判尹鄭昌順敍用。京兆尙方之任仍任。
정조 11년 · 목
吏曹啓言。大逆不道罪人匡運。胎生於京畿水原府云。守令則勿罷事。曾有定式。請水原府使降爲縣監。從之。○義禁府啓言。京畿監司徐有防狀啓以爲。大逆不道罪人匡運子程億。移囚於龍仁縣云。請依例發遣都事。與地方官眼同處絞。從之。
정조 11년 · 강
有政。吏曹參判金憙進。
정조 11년 · 목
以洪文泳爲承旨。嚴思晚爲戶曹參判。李秉模爲禮曹參判。李致中爲刑曹參判。李在協爲判義禁。徐龍輔爲寧邊府使。洪喜永[榮:I-PERSON]爲交河郡守。李英遠爲唐津縣監。兪漢參爲衿川縣監。
정조 11년 · 강
領議政金致仁上箚。賜批。
정조 11년 · 목
箚略曰。統制使柳鎭恒。移拜訓局中軍。第念鎭恒赴任未久。且値災歲。遞易爲弊。臣謂姑爲仍任。以責成效宜矣。批以。統帥仍任之請。意在於災歲數遞。依施。仍命遣史官傳諭。
정조 11년 · 목
敎曰。屢宣敦勉之諭。迄無勉回之望。若此則卿欲長在州獄近處乎。國體不可不顧。事面亦不可不念。卿須安心勿待命。卽爲上來入城事。更令偕來宰臣。傳諭于右議政。○工曹參判李宜老書啓略曰。臣敬奉聖敎。傳諭于右議政趙璥所住處。則以爲。臣於席稿待勘之中。泣訟舊愆。默數新孼。則辜負君恩。違逋君命。是乃人臣極罪。而臣之近日罪犯。益知其死猶難贖。圓扉咫尺。日夕徘徨。惟俟譴殛之典。而刑章不加。批旨又下。伏地惶隕。乞被嚴譴云矣。臣旣承偕入之敎。而大臣仍爲待命。無意造朝。臣亦姑爲仍留矣。批以。安心勿胥命。卽爲復路事。更爲傳諭。期於偕入。
정조 11년 · 강
飭天安郡守洪彥爕。待開門下送。
정조 11년 · 목
該道監司金光默。以該郡守洪彥爕投印徑歸。不得已罷黜啓。敎以。似此擧措。極爲怪駭。若此則曾經宮銜者。皆將投緩乎。道臣狀聞。亦極未安。此狀啓還下送。道臣推考。該郡守洪彥爕。令該曹嚴飭。待城門開下送。無敢更以此事煩聞。
정조 11년 · 강
大司諫金翊休上疏。賜批。
정조 11년 · 목
疏略曰。逆變層生。而(刀削)賊匡之凶言。傳襲逆復之陰謀。前旣肢解後又踵接。臣於伊日。猥隨諸臣之後。擬暴明張之忱。天威遽加。辭敎至嚴。有非臣子所敢承聆者。至今追思。直欲無生。辭旨失平。聖德貽累。豈不有憾於天地之大也哉。噫。臺閣論啓。事體至重。則日昨合辭。旣傳之後。傳命司謁。雖有錯誤。在院承旨。宜卽覆難。致使詣臺之臣。還抱啓草。迫出禁門。臣謂當該承旨。亟施譴罷之典。斷不可已也。臣治疏將上之際。以守令署經。召牌儼臨。而無路超承。冒犯違傲。惟願遄降郵罰。以昭法紀焉。批以。勿煩。承旨事。爾言誤矣。
정조 11년 · 강
命承旨李在學原疏還給。
정조 11년 · 목
敎曰。伊時旣非坐直。況因傳敎。送出闕外。新除承旨未及入來。此承宣豈必如是替引。原疏還給。牌招入直。
정조 11년 · 강
戶曹參判嚴思晚上疏。賜批。
정조 11년 · 목
疏略曰。噫。彼逆復。三十年擁兵之將也。瓜牙則以兩謙爲子侄。黨援則與妖相結姻婭。暗地排布。積年醞釀(刀削)。且明謙以謙兩賊之誅止其身。尙靳孥籍。又何爲而然歟。噫嘻。相喆宇鎭。父秉句軸。子躐華顯。何欲不遂。而乃與擅戎權之凶賊。自托婚姻之好。專爲顧瞻之計。平問之下。旣皆承款。未及擧行者。惟結案正法而已。島配密敎。忽下於半夜。是何等過中之擧也。至於趙時偉擬帥之說。旣發宇鎭之招。則腸肚之相連。昭不可掩。而壬寅邦慶。敢沮稱邦慶二字。顯肆咆喝之氣。一番究覈。在所不已。尙靳群請。特令島置。夫懲僭討亂。有國莫大之法。而殿下每以好生之德。期臻無刑之治。而一種凶逆。目見國法之寬弛。略不畏忌。日昨匡運之凶言又出矣。又安知幾箇凶徒。不接跡而起乎。伏乞深留聖意。廓奮乾斷。永杜禍亂之源馬。臣素患渴病。一倍危劇。而見差 太廟朔享享官。萬無自力之望。特令該曹。卽速變通。不勝祈祝。此際地部佐貳之命。忽下。目下病勢。旣無轉動之路。伏乞幷令鐫遞。以安賤分焉。批以。勿煩。本職許遞。
정조 11년 · 강
慶尙道儒生進士李憲愚等二百人。江華儒生進士黃勉繪等八十四人上疏。賜批。
정조 11년 · 목
憲愚等疏略曰。許止不嘗藥。而春秋特書弑其君。醫衍暗投毒。而霍氏不敢逃其誅。自古治逆之法。若是其嚴。臣等始聞停乳之擧。投劑之誤。而只自驚惶駭惑而已。及伏見 王大妃殿諺敎頒下者。則有曰。症情凡百。自初怪底。有曰。凶計狼藉。形迹畢露。於是怳然知停乳之擧。非乳媪之所擅爲也。投劑之誤。非醫官之所獨爲也。自有使之停之。使之誤之者。 慈殿諺敎。實出於正倫立綱之大義。則在殿下止孝之道。所宜奉行之不暇。而乃反容貸庇覆。滿庭瀝血之章。付諸謄傳之故紙。擧國沐浴之請。視若過去之常談。曩所謂許止醫衍之徒。皆不伏其辜。存亡之機。呼吸之禍。潛藏於隱微之中。此實大懼也。臣等封章詣闕之際。又伏聞逆變更出。雖未知脈絡情節之如何。而鋤治太緩。致此滋蔓。亦豈非懲毖之大證案耶。伏望廓揮乾斷。早定天討。拿鞫廷楫。嚴訊宇偉。則文孝之讎可報。 慈殿之敎可答。臣民之憤可以少洩。○勉繪等疏略曰。明復之罪。上通于天。而戮止其身。于偉之賊。萬古所無。而尙此傅生。尙可曰國有法乎。可誅者誅之然後。君綱立矣。人心定矣。(刀削)幷批以。爾等勿煩。退修學業。
정조 11년 · 강
以曺允大爲承旨。申益彬爲同義禁。前望也。
정조 11년 · 강
命泮製入格鄕儒。自本官給糧。
정조 11년 · 목
敎曰。今番泮製。鄕儒必多滞京者。當此歉歲。不可無軫念之擧。入格鄕儒中。草次上以上。下去後。自本官各給糧米。畢分給後。擧行形止。令道臣後錄狀聞事分付。同知館事旣承筵敎。以此意措辭行會。入格人紙筆墨賞典。不必招致親授。令大司成從便分給。表三上以上。賦二下以上。旣有書册施賞。明日入來。自內閣分給。仍令留待事分付。
정조 11년 · 강
命濫騎罪人黃道揆。充定驛保。
정조 11년 · 목
刑曹啓言。濫騎罪人黃道揆。因特敎推問。則本以。蔚山地人。聞母病重報。自京發行。卽於良才驛。責出馬匹。轉向前站。分行龍眼丹月安保遙城幽谷加通水山安溪相溪助溪長水淸通阿火毛良路室㗡義不火阿谷等驛。循例出給。故仍爲替把。旣已遲晚。所當照律嚴勘。而旣有捧供以聞之命。請上裁。敎以。厥漢已自內府。刊去名籍。不可以中官言。爲先嚴刑一次。遠驛充定驛保。以渠供招觀之。沿路各驛。無不次次濫騎。甚至二十驛站之多。國綱所在。萬萬痛駭。旣不據法防塞。又不論理枚報。沿路各驛當該察訪。先罷後拿。其代今日政差出。待開門下送。長吏。令各該道臣。嚴刑懲勵。此雖小事。不可無勸懲之政。良才察訪洪夏俊。守令待窠調用。以示矜念許久無端廢棄之意。
정조 11년 · 목
掌令李永穆連啓。又啓言。凶逆之變。幾乎無月無之。至於今番匡運而極矣。疏草旨意凶慝。孰不驚心痛骨。而噫。彼韓采。以其至親。目見凶疏。宜卽發告。而不爲之。私自付火。究其情節。極爲痛惡。匡運之同情受嗾。宜無不知。而親問之下。忍杖不服者。尤極凶獰。請島配罪人韓采。更加嚴鞫。期於得情。快施當律。批以。不允。韓采事。渠旣沮其計火其草。可謂有功而無罪。不惟是也。如渠蟣蝨之類。豈煩謄傳之紙乎。發啓極爲不可。過齋後。卽爲停啓。○司諫鄭益祚連啓。又啓言。惟彼韓采。以匡運之至親。見其凶疏。私自投火。顯欲掩匿。究問之下。一向抵賴。尤萬萬凶獰。請島配罪人韓采。更加嚴鞫。期於得情。批以。不允。捕將事。宗臣事。亟停勿煩。韓采事。過齋後卽爲停啓。
정조 11년 · 강
判下時囚李文德草供。
정조 11년 · 목
禁府啓言。前兵使李文德原情以爲。渠雖無狀。粗具秉彝。當昨年五月罔極之變。莫重墓所。擬定於庄舍之地。芹誠少伸。私幸莫大。抑何心腸。反生顧惜之意乎。何況與時偉。平生素昩。而五六年前。時偉爲吏議時。始一往見。其後以總管。一日伴直而已。此等不忍萌諸心之事。何可輕發於乎生再見之人乎。且與時偉。數年之內。旣不接面。則豈有暗托轉囑之事乎。惟願溘然無知云。全事發明。不爲直陳。罪犯至重。不可拘於常例。平問之下。難以取服。請刑推得情。敎以。觀此爰辭。渠與趙時偉。生來素昩。接面只云二次。而吏議時一次往見。總管時一次伴直。數年內更不接面。則臺啓中云云。無異外題。外此一段語亦曰。不萌於心。然則無論暗托與轉囑。無迹可捉。由前由後。不可置之默䵢之科。況本事關係至重。風傳之爽誤。不可不究竟。具意見論理議處。又啓言。成均博士李彙。游辭粧撰。終不直招。請刑推得情。敎以。如無所犯。只因堂上分付往參。則館吏等。豈有無端援告之理乎。如渠微末小官。置對之下。如是粧撰。情狀萬萬痛駭。若不直告。當施威嚴問。期於取服。明日開坐。更爲捧供。又啓言。典牲主簿朴宗幹等徑還之罪。泛稱遲晩。請刑推得情。敎以。朴宗幹等除刑推議處。仍爲照律。皆以草記。今日內擧行。又以軍器主簿韓德亮原情啓。敎以。分揀放送。又以訓鍊都正李漢泰原情啓。敎以。罷職放送。又啓言。大逆不道罪人匡運妻景順。呂島鎭爲婢。女後愛。泗川縣爲婢。女尙愛。鎭海縣爲婢。子婦敏安。三水府爲婢。請依例押送各其配所。從之
정조 11년 · 강
遣承旨詣 宗廟　景慕官[宮:I-BUILDING]奉審摘奸。
정조 11년 · 목
敎曰。昨再敦諭。尙此昧昧。虛佇之餘。豈勝歉歎。州獄非久居之地。安心勿待命。卽卽復路事。偕來亞卿。更爲傳諭。期於偕入。○工曹參判李宜老書啓略曰。臣敬奉聖諭。更爲傳諭于右議政處。則以爲。罪犯至重。泥首俟譴。勿待命之恩敎。連日荐下。而終不敢奉承矣。今又特宣。責之以長在州獄近處。諭之以國體不可不顧。惶恐感激。不敢一向胥命。今方退去。而奉命宰臣之動輒相隨。實爲萬萬惶悶。姑爲移接於宰臣所住之近村。從當以文字仰請威譴。而惟願先收偕來之命云。臣旣承偕來之命。姑爲仍留矣。敎以。觀此書啓移住雖云可幸。尙未復路。又不還第。此何異於待命乎。安心卽爲復路事。更令偕來宰臣傳諭。期於偕來。
정조 11년 · 강
禁府以時囚議處啓。
정조 11년 · 목
該府啓言。朴宗幹朴宗祿金魯成魚在沼李師漢尹應烈洪秉玉趙廷獻尹聚東李潤集趙鎭大徐有年宋碩欽等。隨駕徑還事可駭。笞四十。附過放送。尹晳東。稱以補賑買帖募穀。杖一百收贖。告身盡行追奪放送。鄭濡。以賤孼妓妾之所生。取爲冢婦。貪其財貨。恬不知愧。杖八十。奪告身三等放送。李晳。糶糴幻弄。濫杖買鄕。自明之供。有難取信。請令道臣。詳査啓聞。李文德。本事關係甚重。不可以其餙辭。有所取信。請更爲嚴問取服後稟處。敎以。如有功議各減一等。行査人査啓來到間保放。李文德事。揆以常情。豈曰有是。況臺言。關係則至重。模捉則沒實。本事委折。風傳與的聞間。不可不指一究竟。令政院臺臣處問啓。待批下更爲草記稟處。○因鄭東敎鄭述仁。有應避之嫌不得擧行啓。敎以。依同罪他囚例。功議區別堪放。李永瑗事件無異。不必取招。一體勘放。○政院啓言。問于前正言柳畊。則以爲。李文德原情。敢生欺天之計者。誠不勝痛駭。當昨夏相墓所之日。擬定於渠庄後麓。則渠若有一分秉彝之心。何敢萌百般圖免之意。求謁卿相。以九世相傳之說。自謂欲暴情願。或被叱斥。或遭拒逐。而畢竟時俊之筵奏出矣。人言沸騰。至今憤鬱。渠雖三尺之啄。敢遏一國之口乎。伊時趙時俊疏有曰。向當相地未定之時。適凭傳間之說。又曰。初非獨信已見。不過擧奏所聞。時俊之所聞。非聞於文德。而從何得聞耶。此非渠之暗托於時偉。而時偉之轉囑於其兄者乎。至於與時偉素昩。平生再見。數年之內不接面云者。尤極無嚴。渠旣居近時偉之家。自來親密。無常出入。濫躋武宰者。專出時偉兄弟之吹噓。擧世共知。則暗地嗾囑之狀。渠或抵賴。歷訴公卿之迹。豈敢掩覆乎。莫重相地。謂可以圖囑倖免。謂可以質言角勝。必欲沮戲而後已。臣所以憤痛駭惋爲論列者也。雖不得目擊。而耳聞所及。萬口皆然。則豈可歸之風傳之說乎。此外更無所達云矣。敎以。觀此問啓。大體則滉漾而已。然不可置之人鬼關頭。當以此更爲發問於李文德。而滿紙說話中。被叱遭逐此二句。或可爲指的發問之端乎。外此云云。都是支蔓。豈可以此問啓爲究竟乎。近來臺閣言論皆如此。爲世道誠不勝寒心。似此不實沒痕之事。初何無難言之。不念關係之莫重乎。更以的聞的知與否。問于臺臣以啓。今番則只以一二行對奏。無敢如前章皇事申飭。此問啓出給該府。使之捧口招以入。
정조 11년 · 강
以權★(示+嚴)爲承旨。洪秀輔爲刑曹參判。前望也。
정조 11년 · 강
有政。吏曹參判金憙。參議李集斗。兵曹判書金履素進。
정조 11년 · 목
以宋民載爲校理。李在學爲戶曹參判。魚錫定爲副總管。鄭述祚爲分副總管。
정조 11년 · 강
命遞玉堂中時帶學敎授人。
정조 11년 · 목
敎曰。玉堂中時帶學敎授人。本職許遞。番次苟艱。在外及受由人。亦爲許遞。政官待明朝牌招開政差出。
정조 11년 · 강
備邊司。以高甲山等論罪啓。
정조 11년 · 목
該司啓言。卽見東萊府使閔台爀狀啓以爲。罪女徐一月。雖以誤被高甲山之誘引納招。而其後來往至三至四。爛熳行奸。律以當律。有難容貸。而取考大典通編。倭館被誘女子潛入行㚥條。有女人則杖一百徒配之典。而無誘奸私奸之別。高甲山初則媾媒我人。終乃游辭引誘。領送倭館。可謂作俑。而李以良初雖爲甲山之使喚。伊後再犯。渠實主張。金阿只老味。與甲山有義父子之誼。旣知甲山之犯罪。終又親犯劉漢日田古不里等。則雖不再犯而一之爲罪。與甲山等幷根脚取招。以待處分。白尙右以童穉只貪船價。而旣不入館。宜施惟輕之典。請令廟堂稟處。捕告人張應悌施賞。請令該曹稟處矣。蓋此徐一月爛熳潛㚥之狀。甲山等受賂誘引之跡。綻露無餘。本府査啓。已成斷案。只當依律置法。罪女徐一月。依法典決杖一百。徒三年定配。高甲山。令左水使大張軍威。館門外梟示。李以良等。幷各別嚴刑三次。減死定配。白尙右。嚴刑放送。捕捉人。令該曹考例施行。交奸倭五人中。一人未得。同爲縳送者。亦令萊府。責誘館守倭。俾無延托之弊事。請一體分付。從之。
정조 11년 · 목
具冕服乘輿出齋室入大次。時至。詣　神門外小次就版位。禮儀使禮曹判書李命植。請行事。就盥洗位盥手訖。陞自北階。詣　神位。前三上香。行獻幣禮。進幣爵酒官吏曹判書尹蓍東。以幣進。執幣授奠幣爵酒官吏曹參議李時秀。奠于　神位前。薦俎官判尹李在協。及各　位奉俎官。以次進饌。行初獻禮。執爵奠爵訖。大祝直閣鄭大容。副司果成種仁。檢閱李崑秀。待敎尹行任。各就位讀祝。行亞終獻亞獻官右議政金熤。終獻官錦城尉朴明源。如禮。遂行飮福禮望燎。禮儀使告禮畢。仍詣　神室門外。俟　神輦至。還奉　位版。遂至壇門外。乘輿還齋室。改具遠遊冠絳紗袍。乘輿出　社稷門外。乘輦入敦化門。至協陽門降輦。乘輿還內。
정조 11년 · 강
備邊司。以貢市人詢瘼諸條回啓。
정조 11년 · 목
備局啓言。三南方物紙弊契貢人以爲。近來僧額數少。浮出紙物。極其艱辛。僧役歲加月增。以方物所納之紙。先輸於營本官。以此之故。渠輩官納。每患不足。貢人之笞配相續。且各道僧徒處未收。歲以萬計。嚴關各道。無遺徵捧。松商輩潛買方物紙。陸續八栅。嚴禁松商。俾無潛越之患。則可爲保存之地云。白綿紙係是事大物種。朝家之前後顧恤。非止一再。營邑之侵漁。栅市之潛賣。矯捄之方。不可不念。請白綿紙浮出寺刹。依前定式。更爲發關嚴飭。毋論多寡。營邑間無敢侵漁。未收之紙。一一推給。違令者隨現論罪。而近來銀貨絕貴之後。雜物之潛入者。指不勝屈。而紙物卽其一也。一切防禁。亦非絜矩之道。而白綿紙名色。則便一禁條。分付灣府。嚴加防塞。俾無混越之弊。關東蔘契貢人以爲。近來蔘産。比前太減。一年繼納艱辛。意外羅蔘貿出。則自戶曹責納於渠等。此非渠等當納之物。而笞杖囚禁。一時幷起。㥘於威迫。將至逃散之境。日後則自戶曹依前散貿。俾無橫罹敗亡之患云。京貢蔘契。名之曰關東蔘契。則關東蔘不足條之別貿。宜乎辧納。而羅蔘別貿之替當。名實不副。創行非舊。此後則羅蔘別貿。勿爲侵責。自戶曹依前擧行之意。請捧甘嚴飭。長興庫楮注紙貢人以爲。紙品刀蹬之弊。蓋由於各司下屬從中作弊。猶畏國法。頗有一分顧念之跡矣。一自昨年。 廟堂紙物復舊事。捧甘之後。恣意點退。無所忌憚。其所落本。反有浮於從前進排之時。而貢人名下。前後出斂之數。爲二千一百六十兩。目下公私債。恰滿五萬餘兩。又爲預賣。今無所受。應役無路。因此蕩敗。前後相續。冒死仰籲。乞罷元貢卜定取用云。此貢弊瘼。合有變通。昨年成命。不啻諄複。而特因度支之相持。尙未決定。惠廳米移送戶曹條中。限千石除留。依戶曹定式。隨其所用。從貴直下。則足可以少紓燃眉之急。請以此分付戶惠廳。尙衣院獤皮契貢人以爲。進上獤皮四十八令價。五升布八同一疋。四升布六同十四疋。自北靑等四邑。上送本院出給矣。甲申年改詳定時。獤皮進上。姑爲權減。價布自惠廳捧留。每年內入之獤皮。以戶曹所在胡獤皮取用矣。近年以來。戶曹無遺在故。以別貿條常獤皮四十八令價錢二百七十八兩四錢。自戶曹三分磨鍊上下。使之進排。其落本不可言。而此外每年頒賜。獤皮近二百張。鼠皮三百張。又使進排。每年落本。爲五六百金。四邑上來之價布。惠廳移作雉羽等貢價。願依前以獤皮價布上下云。蓋此獤皮契。本以惠廳元貢。移作戶曹別貿。價旣相懸。物又踊貴。還作元貢云者。不爲無據。而奪此與彼。其勢末由。請今姑置之。小筆契貢人以爲。每年進上。不過四五百柄矣。挽近以來。至於數千柄之多。一柄所入。不下五六錢。而戶曹定式。不過二錢分數。其間落本太多。黃毛之踊貴。不勝支吾。故昨春詢瘼時。至伏承從長闊狹之聖敎。而伊時戶曹。只以一千柄恒留筆。先期給價。至於加半添束之落本。實無所賴。添束黃毛價。從實上下。俾免落本之地云。貢價多寡。係於筆體大小。而筆體差大。貢價不添。宜有稱冤之端。且其數爻。無甚大段。此後則一從筆體大小。量宜磨鍊上下事。請知委於戶曹。咨表紙貢人以爲。咨表紙。戶曹元定式。則每張爲七兩重。而漸漸層加。幾乎倍蓰。別無加下之事。別貿加納每張之價。比詳定殆近折半。而每軸落本。通計一年。則幾近千金。俾蒙生活之澤云。咨表紙事體重大。楮產則漸貴。紙厚則稍重。其所稱冤。容或無怪。到今添價。係關經費。度支雖以從貴持難。而此等處。不可無闊狹之道。元定式外。別賀一條。則請米錢間。從貴磨鍊。以捄一分之弊。苧布廛市民以爲。苧産七邑。無非士夫農庄。而鄕曲頑悍輩。假托某宅。貿易狼藉。都執輸置廊底。恣意亂賣。將至罷市之境。各別嚴飭。俾蒙保存之澤云。土産散賣。不可一切防塞。都執榷利之弊。在所嚴禁。請另飭京外。俾無如前亂雜之弊。銀麯廛市民以爲。麯子九圓以上。亂廛定式之後。江村男女。遍滿城中。亂賣防曲。酒肆失業。革罷定式。俾得保存云。昨年之九圓定式。一則爲市民。二則爲江民。則到今呼籲。出於榷利之計。請原情勿施。使之依前擧行。內外魚物廛市民以爲。廛物只是乾鹽魚兩種。而鹽魚船到泊 京江。則渠輩付利買取。卸下轉賣矣。昨年繡衣書啓以爲。內外廛人出來。稱以收稅。假令百同鹽魚執其二三十同。露梁銅雀。隨其載魚之多少。以錢代捧。而他江一依露梁銅雀。以錢酌定施行矣。四百年遵行之物。一朝見奪。將至渙散之境。鹽魚一種。依前付利和賣云。渠輩流來射利之物。一朝變通。則其所稱冤。不是異事。而同是京江。露梁銅雀之以錢代捧者。他江之獨以本色。事甚斑駁。此所以因詢瘼御史回奏。有所變通。而均一之也。行之未及一年。以些少利害。輒此呼籲。殊涉猥越。請置之。烟草廛市民以爲。近年以來。閑雜之類。出沒外方。廣貿折南草。坊曲諸處亂賣之弊。去而益盛。坡州富民。京居雜類。表裏和應。肆然亂賣乞依法典痛繩云。近來坊曲間。稱以鄕草。到處亂廛之弊。不一而足。此輩之失利可知。請分付京兆及平市。本廛物種外亂賣者。一依他廛例。嚴加禁斷。坡民京人之互相符同。都執和賣。亦令京兆及畿營。另査重繩。條里木廛市民以爲。都庫貢人逃走之後。大小木物。自戶曹取用於條里木廛。而價本不以都庫定式上下。以私商買賣。減之又減。莫重國役所用木物價。以至經年不下。非徒落本之殘傷。負債如山。乞依定式價。隨其進排。卽爲上下云。國用木物。都庫之不能進排。本廛乃能擔當。請分付戶曹。依都庫例。趁卽上下。刀子廛市民以爲。昨年各廛亂廛釐正時。渠廛見漏。亦依他例特禁亂廛云。昨年各廛亂廛釐正時。酌量其大小緊歇。深察其徭役有無。或令依例亂廛。或令通同發賣。則見漏稱冤。民習可駭。原情勿施。成均館典僕以爲。一年贖錢通計。則爲一萬四千八百五十兩之多。多少間特許除減。以爲保存之地云。懸房贖錢之酌定需用。自是流來之規。而前後蠲徭之恩。不啻隆厚。則今此元數中蠲減云者。民習痛駭。請原情勿施。移送秋曹。各別懲治。幷允之。
정조 11년 · 강
命上　號時。勿設補階板。
정조 11년 · 목
敎曰。旣承　慈敎。今番上　號時。依丙子壬辰年例。勿設補階板事。分付該曹。○敎曰。尙方有擧行事。職務相妨。刑曹判書鄭昌順許遞。令該曹口傳付軍職。
정조 11년 · 강
以趙衍德洪義榮金魯淳爲承旨。 前望也。
정조 11년 · 강
命犒饋時服色。以靑色天翼磨鍊。
정조 11년 · 목
敎曰。明日犒饋時。服色甚掣肘。如庚子甲辰丙申各年。則無論視事服戎服純白。而今番則依戊申年例。戎事用靑。視事用白。己酉歲初犒饋謄錄。服色不載錄。勢將用靑色。而無揚黑袍。係是入　廟之服。不可用。黲袍亦不當。明日殿座服色及承史。以靑色天翼磨鍊儀註事。分付禮曹。侍衛亦依此擧行。○兵曹以初六日動駕時軍兵磨鍊啓。敎以。步軍十哨馬軍三哨。爲前後廂。禁軍三番隨駕。禁御兩營留陣。
정조 11년 · 강
命江華留守趙鼎鎭上疏。還下送。
정조 11년 · 강
御春塘臺。行歲首犒饋。
정조 11년 · 목
具戎服。乘輿出賓陽門。由靑陽門詣春塘臺。降輿陞座。閣臣承史侍衛諸臣及各領將賜饌。軍兵犒饋如例。由協陽門還內。○敎曰。登壇號砲。載於儀註。特因近年多有代鼓之時。今日發號之後。該營稱以不爲待令。寧有如許紀律。外此營校擧行。惟以竄頭爲事。以此以彼。責在大將。新叨之初。若使威令大行。則壁壘旌旗當動色。尙不能節制幺麼校卒乎。責效之道。莫如示警。訓鍊大將李柱國罷職。又敎曰。有何役役之事。殿座已久之後。始乃入來。極爲駭然。別雲劍吳載純爲先罷職。
정조 11년 · 강
配具純于濟州。曺學臣于明川。
정조 11년 · 목
敎曰。帶弓刀昵侍大內。其職務之緊重。莫有與比。萬有一一人不良者。廁於其中。其爲凛然當何如。外朝之傾軋。尙宜隨處痛禁。又況此輩乎。具純曺學臣之再昨齋所擧措。不可但以痛惡言之。承史侍衛諸臣。亦皆在傍環聽。至有伊日承宣之筵奏。又有今日兵判之請勘。到今亦不可但以一廳事言之。初意首倡之具純。快施懸首之律。以懲渠輩。以勵諸弁。而特以闕中非用律之地。三軍亦且未會。雖不得不姑且趑趄。朝家於純。前後曲庇生成之澤。凡幾遭矣。今番所爲。已塗人耳目。此而容貸。其可曰國有法乎。渠輩又何以知戢。誣人反坐。自有常典。渠旣構誣李潤彬於罔測之科。乘機有此挺身敲撼之擧。是可忍也。孰不可忍也。最所切無狀極無倫者。旣軋潤彬。驅諸罟穽。從以渠之從兄柳孝源。爲潤彬之同情。渠自作證。寧有如許陰毒之事乎。人理都絶。可謂禽獸之不若。今於罪狀如是破綻之後。若不明正其罪。後弊無以收拾。罪人具純。限死決棍三十度。濟州牧減死定配。勿揀赦典。至於曺學臣。無實冗長。食粟而已。何足責之以人事。然渠猥添廳首。則已難免不檢飭之罪。況於帳殿親問時。皆以具純所慫慂。一一輸款。則亦不可無區別勘罪之擧。而渠與潤彬。曾以血戰作隻之事。將臣已有筵白勘罪。渠亦人耳。寧爲此反戈暗報計乎。藉令潤彬。眞有罪犯。渠廳齊籲可也。相率伏地可也。捨却廳中流來成憲。因他事端。排衆告訐者。卽此兩款。無非罔赦。罪人曺學臣。令兵判決棍二十度。遠地定配。因此而有別般懸法者。大抵渠輩之地比職密。呼吸直通。雖皆夙夜惴惴。和好恪恭。尙難逭越分之誅。過福之災。如純輩之罪惡。出於渠廳。渠輩雖曰無識武夫。羞惡之心。秉彝所共有。能不於心內怍。其顙有泚乎。渠輩若能竭心殫誠於僚審之間。則又豈有純與學臣無前之擧乎。非不知幷命沙汰。大行懲勵。而今番則恐有混黑白之嫌。姑且十分參酌。從今以往。朝家聞見所未到處。自當從外廷。有多岐採察之方。復以渠廳之舊習二字。有上徹之擧。則隨現犯者。卽當懸首高竿。一以重師律。一以嚴宿衛。一以信王言。以此傳敎。令兵判書揭該廳。○敎曰。渠弟罪名。與尋常處分有異。則不可置之字牧之列。通津府使具綜。爲先改差。係是賑邑。今日政各別擇差。當日下送。
정조 11년 · 강
兵曹判書金履素上疏。賜例批。
정조 11년 · 목
疏略曰。縟儀將擧。臣民慶忭。(刀削)伏念臣每當排擬。神思茫然。一二注措。瘡疣畢露。雖以臣所覺察者言之。武兼則以已故之人檢擬。摠都則以訓鍊僉正書入。竟至於蒙點頒布。顚錯之失。臣方自訟。果然大僚筵奏出。而臣之溺職。益無所逃。虞候陞移副正通擬。或違久任之規。或有驟升之嫌。則區區處義。不敢晏然。伏乞遞臣之職。仍勘其罪焉。(刀削)(刀削)(刀削)
정조 11년 · 강
慈殿上號時。致詞箋文及頒敎文。令文衡製進。
정조 11년 · 목
政院。以上　號時親進致詞箋文。及陳賀時頒敎文製進。請藝文提學李命植。待明朝牌招。敎以。令大提學撰出。初七日上來書入。○都監堂上李崇祜啓言。　冊寶內入日字。初以初六日辰時擇入矣。動駕相値。問於日官。則初五日初七日。俱有拘忌。初六日卯時爲吉云。請以卯時內入於出宮前。從之。
정조 11년 · 목
敎曰。設賑邑鎭守令邊將。皆令當日辭朝。其餘守令。皆令明日辭朝。○政院。以諸守令。諫院俱已署經。憲府諸臺。或在外或疏批未下。不得署經啓。敎以。一司除署經。
정조 11년 · 강
以李在簡爲刑曹判書。前望也。
정조 11년 · 강
行召對于誠正閣。仍召見戶曹判書趙璥及下直守令。承旨金魯淳。閣臣鄭大容。 玉堂趙弘鎭申馥。
정조 11년 · 목
講宋名臣錄第三卷。○命戶判進前曰。向者疏批。以行且召矣爲敎矣。卿之入來。在此國勢岌嶪。艱虞溢目之時。心若有得。來往之際。能無憊乎。璥泣奏曰。臣之在外。纔八九朔。而悠悠萬事。遽成滄桑。痛冤弸結。實不欲生。以臣拙訥之辭。縷縷陳達。非不知無益。亦知重慽我聖心。而冤憤所激。敢此仰達。五月喪變。臣則分明以逆變知之矣。逆醫何不一問耶。予曰。若有疑端。則予於此何惜而不爲乎。予心冤憤。豈後於卿而然也。卿勿多言。仍敎曰。都監事。已有商量否。璥曰。至若職務。餘事矣。爲人臣而不得爲人臣之道。臣之去就。今何暇論乎。予曰。方行召對。卿姑先退。璥曰臣旣得一席之地。鉤覈一款。未蒙準請之前。臣有死而已。予曰。卿何若是。出於閤外。更爲請對亦可也。璥垂涕趨伏。如是者屢。予曰。明日次對。入來更陳。亦未爲不可也。璥曰。聖敎至此。臣當明日入來。畢陳未盡之懷矣。
정조 11년 · 강
飭各道。嚴覈逆復田財。
정조 11년 · 목
平安監司兪彦鎬。以大逆不道罪人善復家財田民無乎啓。敎以。此道如此。他道可知。朝令之下。焉敢若此。京司已多現出者。自兵曹一一考準。則初若隱匿。從後綻出。該守令難免重罪。更自兵曹。嚴飭該道。仍以此意。一體嚴飭諸道。
정조 11년 · 강
召見大臣備堂畿伯于熙政堂。
정조 11년 · 목
諸臣以次進伏。予謂領相曰。戶判入來乎。領相曰。病不入來矣。敎曰。戶判昨日入侍。以向日卿等請對還止之事。縷縷泣請。擧措過當。意謂今日。又受其困。今不入來。可幸矣。大抵此事。廷臣不信予言故。每有煩聒。豈不慨然乎。若有一分可覈之端。則予豈待廷臣之言乎。領相曰。雖無指的之事。旣有一疑字。則其所究覈。烏可已也。關係至重。冤憤益激。此所以廷臣之煩請不已也。左相曰。外間物情。愈久愈激。聞前春坊齊會闕下。方欲更籲云矣。右相曰。臣等豈敢不信聖敎。而旣有可疑之端。則一番究覈。終不可已矣。領相曰。向日箚批。以梁獄爲敎。而與今番事。大有異矣。　慈殿有却湯劑下　諺敎之盛擧。則不可但以相反論也。幸須一番究覈。上慰　慈聖之心。下副群下之望焉。(刀削)領相曰。雖以宇鎭事言之。以有故事爲敎。而豈有如許故事乎。敎曰。豈無故事。卿眞不知而有此言耶。領相曰。臺啓方張之鞫囚。誠無如此之擧矣。承款之逆。爲其父不正其律。亦不一番嚴問。寧有如許鞫體。敎曰。豈但爲渠家而已。果知鞫體之不成。後弊之有在。而當今之時。如此處分之外。無可奈何矣。及此時若隨衆波蕩。則當作何許世界耶。卿等第思之。無別般可爲之道。自今以後。似勝於前矣。領相曰。聖敎遠及。臣等非不欽仰。而輿情難遏。不可如是處分而止矣。寧鎭亦不鞫問。念及後弊。心骨俱寒。敎曰。尙喆之尙今生存。筵臣或以爲自速渠罪之道。而予則以爲有益於宇鎭。尙喆若死。則宇鎭之生。豈可必也。領相曰。雖以聖敎言之。鞫體之不成。已無可言。宇鎭之罪。旣關　宗社。則其罪之輕重。豈在於渠父之生與不生哉。敎曰。金載瓚向於筵中。以自今以後。人主無所欲。而不得爲之事爲言。此則心以爲是。而予任其咎矣。領相曰。此眞格言也。後弊之所關甚大。惟聖明更加三思。敎曰。今日則歲首次對。幸勿多言。以苦予心。仍敎曰。蔡濟恭疏入來乎。左相曰。俄者到院矣。命持入賜批。李命植曰。臣向日冒犯大罪。而不置重典。不可以人莫我知。不爲首實矣。遄伏當律。是臣之望也。敎曰。以此以彼過矣。无妄之過。何足過引。(刀削)問于領相曰。以謙何以處之。則爲得當耶。今若發遣宣傳官莅斬則何如。領相曰。猶勝於處絞矣。弘鎭曰。前宮銜方治疏云。而至今不爲一番究覈。群下之疑惑。去而愈激。醫官發啓。臣實爲之。而終不得天聽。尙今抑菀矣。向見　慈敎之後。悲冤崩迫。誠如發啓之初矣。特許究覈。以洩神人之憤焉。敎曰。已悉言於大臣矣。○領議政金致仁啓言。向來揀選之命。所重有在。初揀之後。更無下敎故敢達矣。敎以。再揀。以初七日爲之。又啓言。總戎使李昌運。頃有病差後受符之命。而聞病尙未差。歲亦已改。一向虛帶。事極未安矣。敎以。申飭斯速受符。又啓言。今承陞擢之敎。而臣未嘗留意。亦未與僚相相議。第於宋載經事。有欲達者。向來政注。太無漸次。致有一場紛紜。誠可謂不善爲。而其實則對揚聖意也。不足深非。其爲人牢確有守。臣則以爲可仗之人矣。敎以。卿言好矣。然伊時事果無漸。雖以右人之識慮地望。求治太速。莫不因是狼狽。況此人乎。對揚之擧。反歸壅閼。尙今思之。不勝慨咄。以今世道人心。擧條啓下之後。必致許多嘵嘵。此則隨處。予自有痛禁嚴防之道。當如年前之爲矣。大抵此人伊時事。置之無論。見知於宮銜。人孰不知。所以至今不棄者。專在乙丙之趍向。且今年滿七十。仍令沈屈於亞卿。誠有不可。陞擢調用可也。仍敎曰。方有抄戶之命。判尹之病。難責劇務。右尹聞有實病。幷許遞。 致仁又啓言。上年年事。田農稍熟。而特敎蠲減停退之政一依癸卯故。鄕民則得以聊賴。而都民之急。反甚於鄕民。近來遇歉發賣。每有特命。故都民則認爲前例。希望甚切云。不必一用癸卯之例分給。早晩巡數闊狹。該廳自可審量擧行。賑堂方入侍。請分付。詢于賑堂徐有隣。有隣曰。都民之切急。比之癸卯有間。故不敢議到發賣矣。自上特下軫念之敎。大僚又有筵達。勢將待成命奉行。而如壬子癸丑等慘歉。歲不過一二等。今不必一遵癸卯之例。姑觀民勢。自二月爲始。限二三等擧行。而抄戶等節。務從精詳事。請申飭京兆。從之。又啓言。開城留守李性源狀啓以爲。今春習操依例設行事。請令廟堂稟處矣。松都軍兵。半是行商之類。每當習操之時。預爲知委。招集留待。其於災歲。爲弊多端。請依他營例停操。從之。又啓言。江華留守趙鼎鎭狀啓以爲。本營鎭撫軍兵及外四營春操。依定式設行。統禦營所管畿海兩道舟師。合設於臣營前洋事。請令廟堂稟旨分付矣。今年各處春操。皆令停止。則不宜異同。至於統禦營水操。裹糧往來。動費旬餘。民弊有倍。本營舟師合操與各操。停止爲宜。從之。又啓言。守禦使徐有寧狀啓以爲。本廳屬三營束伍及左右部牙兵。今春合操。請令廟堂。稟旨分付矣。畿甸災荒。無異兩南。此時民情。不可不念。請特令停止。從之。又啓言。卽見全羅監司沈頤之狀啓。則枚擧羅州等十九邑牒報以爲。今此涼藿移捧之擧。特軫島民涉險之苦。旣無穀物糶糴。只有涼藿分俵。則在本州。無設施之難。在屬邑。無轉輸之勞。倉廒不煩新創。穀物依前散置。少無更張設施。則不必以年荒爲拘。且雜物分俵。旣有已例。臨陂屬邑。曾不爲苦。羅州傍近。亦豈有弊乎。移倉一款。更令廟堂稟旨分付矣。自今爲始。耽羅土産雜物之出來者。許令分俵於羅州等邑。以爲分數換賣事。請分付道臣。從之。○均役廳堂上徐有隣啓言。均廳前後鑄錢。未嘗有推移取用之事矣。今番則所鑄爲百萬。而京外錢儲。無路拮據。不得不多數貸下。而憧憧在心。未嘗少弛。今聞先鑄爲二十二萬餘兩。方有換舊錢之議云。自當依例擧行。而貸下條去來時。備送新錢。取用舊錢。使均廳錢儲。首先充報事。請出擧條申飭。詢于大臣。領相金致仁曰。當初均廳錢之貸下。出於特敎。該堂之欲隨鑄旋推。似無怪矣。從之。○禮曹判書李命植啓言。甲辰年　王大妃殿上號時。自賓陽門奉入。內門路。皆有書下矣。今番則未承下敎。故依例以由正門出磨鍊。而門路則何以爲之乎。敎以。以泰秋門爲之。內門路。更待下敎。○江華留守趙鼎鎭啓言。忠顯公李惇五忠烈祠追享。當於春享時擧行。而位次則曾於故承旨洪命亨追享時。因禮曹啓下關。以生時職品爲定矣。今番亦當依此。而不敢擅便。敢達矣。詢于大臣。領相金致仁曰。以生時職品爲序。似宜矣。從之。○敎曰。知事蔡濟恭。備堂還差。
정조 11년 · 강
遣承旨詣受　香所。奉審摘奸。遣吏郞摘奸諸執事淸齋與否。
정조 11년 · 강
遞　宗廟提調尹東暹。
정조 11년 · 목
敎曰。春奉審及　冊寶奉審時。 提調當備員進參。而皆以耆社。勢難登降。　本署提調尹東暹許遞。
정조 11년 · 강
命左右尹望。陞品備擬。
정조 11년 · 목
敎曰。近來位著乏人。亞卿亦然。左右尹望。問于大臣。陞品備擬事。分付銓曹。
정조 11년 · 강
有政。吏曹判書尹蓍東。參議李時秀進。
정조 11년 · 목
以李崇祜洪秀輔爲承旨。金鍾正爲判敦寧。宋載經爲判尹。洪秉纘爲左尹。鄭景淳爲右尹。載經秉纘景淳陞品也。李義行爲完城君。承襲也。司直李宜老加嘉善。年七十。侍從臣。前校理李普天父。學生玄正宇。加通政。年七十。侍從臣前持平玄重祚父。
정조 11년 · 목
敎曰。守令如有未署經人。今日政皆令署經。兩司未肅拜呈告人。及時在任所疏批未下人。幷許遞。前望單子入之。待下批牌招。○政院。以同福縣監李榮運。平海郡守金履彬。熙川郡守吳應常。狼川縣監李在沆。諫院旣已署經。憲府諸臺幷有故。不得署經啓。敎以。一司除署經。仍敎曰。同福縣監去月念後除拜。當日下直。今以未署經入啓辭。大是不察。且於右相筵奏。未及提答。該房承旨遞差。吏曹當該堂上推考。
정조 11년 · 강
以洪秀輔爲大司憲。李亨元爲大司諫。李壽咸爲司諫。吳鵬南爲掌令。金健修爲持平。魚用謙爲正言。前望也。
정조 11년 · 강
知事蔡濟恭上疏。賜批。
정조 11년 · 목
疏略曰。亂逆就戮。禮擧告　廟。赦頒薄海。又況　慈殿受號。吉日已涓。臣不勝慶忭之至。念臣命途。畸窮。至冤弸結。棲遑郊野。殆若喪性。西閫特補之命。乃在於輦路祗伏之日。六飛咫尺。恩敎屢降。倉卒之頃。不敢言私。倍道西赴。承命爲恭。衆怒朋興。禍色滔天。入而筵奏。出而疏論。無非爲人臣者。罔測之題目。臣於是呼天而天不答。叫地而地不應。朝夕自願。惟是卽地溘然。以快言者之心而已。乃我聖上。明同日月。則察臣之橫罹危禍。慈若父母。則憐臣之無罪就死。於其三條之案。件件剖析。節節洗滌。無復餘蘊。平日之以聲傳聲者。庶幾有渙然之意。臣之骨於是乎肉矣。臣之宗於是乎延矣。欲報之德。此生此世。已矣無望。其所殞結。惟當以世世生生爲期焉已。只綠臣奉職昏錯。以殿最闕封。自速罪科。俯仰慚赧。何以抗顔。曾未幾日。蕩滌之旨。遽及在道之際。臣之一寢一食。無往非恩。行到禁城。觚稜入望。神精怳惚。若可以復近天顔。而踪地危臲。不得不替禆納符。席稿禁扃之外。已兩晝夜矣。促敎連降。至或諭之以快免人鬼關頭。則此是一生第一肅謝。何不爲之。又或諭之以離違幾年。豈無一見之心。臣伏地承聞。不覺淸血被面。此豈臣寸心爲然。實有千不得已萬不得已者存焉。伏乞亟治臣慢命之罪。以安私心焉。批以。必欲於肅命後引接。予意在焉。卿其勿辭。斯速入來
정조 11년 · 강
遣承旨詣　宗廟　永寧殿。奉審摘奸。
정조 11년 · 강
命　冊寶內入後。權安內別殿。以宣政殿爲之。
정조 11년 · 목
敎曰。上　冊寶日內門路。自泰秋門。由延和門集慶門。至承敎門內。都監堂郞留待事分付。
정조 11년 · 강
遞左尹洪秉纉。右尹鄭景淳。以徐有大尹師國代之。前望也。
정조 11년 · 목
政院啓言。判尹宋載經陳疏到院。以齋戒相値。纔已退却。左尹洪秉纉牌不進。明日導駕。無進參之員。請幷牌招。敎以。判尹上疏捧入。左尹則海西査事。因疑晦多端。尙不判決。當品時不得行公。況陞品乎。與在外亞尹。今姑許遞。
정조 11년 · 강
飭知事蔡濟恭肅命。遞承旨洪仁浩。
정조 11년 · 목
敎曰。還朝已四日。納符已四日。待命已四日。留待之命。亦已四日。而每日不過數次例飭。姑靳別般促敎者。予意蓋有在耳。此重臣間閱百千劫。僅脫鬼關。今爲白白平人。勉出之際。不欲驅督。反置迫隘之境。以是始許陳疏之路。使之承批後來待。旣承批。又必肅命後入侍。朝家之於重臣。終始曲爲之地者。有如是矣。然猶半日延英。稱以待罪。承旨詣閤已久之後。尙無動靜。分義所在。極爲未安。知事蔡濟恭從重推考。使之肅謝後詣閤。○敎曰。重臣之來待延英近處。何關於承宣。而忽地緣故出去云者。果何故也。重臣若入協陽門內。則承旨又將徑尋鄕路乎。雖未知實故之如何。事極駭然。右承旨洪仁浩遞差。
정조 11년 · 강
召見有司堂上徐有隣及知事蔡濟恭于重熙堂。
정조 11년 · 목
以趙尙鎭爲承旨。朴天衡爲大司憲。李師濂爲執義。宋銓爲司諫。 李太亨白師謹爲掌令。韓致應宋翼孝爲持平。權恢爲獻納。柳畊金載翼爲正言。朴廣源爲副應敎。
정조 11년 · 강
罷承旨趙衍德職。
정조 11년 · 목
敎曰。昨日傳敎。以未署經未及批及時在任所人。使之許遞。而今日始見傳旨。未署經諸臺。不入於現告中。每煩提飭。終無向熟之意。況差使員守令事。又如是誤傳。事事極爲駭然。當該承旨趙衍德罷職。院吏令攸司從重科治。
정조 11년 · 강
命藥房提調徐有隣越俸五等。
정조 11년 · 목
藥房擧行。萬萬駭然。後弊所關。不可無嚴飭故也。
정조 11년 · 강
以金頤柱金載瓚爲承旨。李在學爲刑曹參判。前望也。
정조 11년 · 강
判尹宋載經上疏。賜批。